arnastofnun/IGC-2024 huggingface dataset:
Samningur milli Íslands og Færeyja um fiskveiðar innan íslenskrar og færeyskrar lögsögu Þingsályktun - þingskjal nr. 1296

135. löggjafarþing 2007–2008.

Nr. 22/135.

Þskj. 1296 - 621. mál.

Þingsályktun um staðfestingu samnings milli Íslands og Færeyja um fiskveiðar innan íslenskrar og færeyskrar lögsögu á árinu 2008.

Alþingi ályktar að heimila ríkisstjórninni að staðfesta fyrir Íslands hönd samning milli Íslands og Færeyja um fiskveiðar innan íslenskrar og færeyskrar lögsögu á árinu 2008 sem gengið var frá með bréfaskiptum í Þórshöfn og Reykjavík 3. og 9. apríl 2008.

Samþykkt á Alþingi 30. maí 2008.
Samningur um veiðar úr norsk-íslenska síldarstofninum Þingsályktun - þingskjal nr. 1297

135. löggjafarþing 2007–2008.

Nr. 23/135.

Þskj. 1297 - 622. mál.

Þingsályktun um staðfestingu samninga um veiðar úr norsk-íslenska síldarstofninum á árinu 2008.

Alþingi ályktar að heimila ríkisstjórninni að staðfesta fyrir Íslands hönd eftirtalda samninga um veiðar úr norsk-íslenska síldarstofninum á árinu 2008 sem gerðir voru í London 12. nóvember 2007:

1. Sameiginlega bókun um niðurstöður fiskveiðiviðræðna um stjórnun veiða úr norsk- íslenska síldarstofninum í Norðaustur-Atlantshafi á árinu 2008.

2. Samkomulag milli Íslands og Noregs um veiðiheimildir innan efnahagslögsögu Noregs norðan 62°N, fiskveiðilögsögu Jan Mayen og efnahagslögsögu Íslands á árinu 2008.

3. Samkomulag milli Íslands og Rússneska sambandsríkisins um veiðiheimildir innan efnahagslögsögu Íslands á árinu 2008.

Samþykkt á Alþingi 30. maí 2008.
Frestun á fundum Alþingis Þingsályktun - þingskjal nr. 1357

135. löggjafarþing 2007–2008.

Nr. 24/135.

Þskj. 1357 - 665. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 12. september 2008 eða síðar, ef nauðsyn krefur, til septemberloka.

Samþykkt á Alþingi 12. september 2008.
Endurskoðun lagaákvæða um sóknargjöld Þingsályktunartillaga - þingskjal nr. 582

135. löggjafarþing 2007–2008.

Þskj. 582 - 346. mál.

Tillaga til þingsályktunar um endurskoðun lagaákvæða um sóknargjöld.

Flm.: Kristján Þór Júlíusson.

Alþingi ályktar að fela kirkjumálaráðherra að endurskoða ákvæði laga nr. 91/1987, um sóknargjöld o.fl., svo að einstaklingar utan trúfélaga hafi aukið val um það hvert sóknargjöld þeirra renna.

Greinargerð.

Sóknargjöld eru fjárframlög sem íslenska ríkið útdeilir af innheimtum tekjuskatti til þjóðkirkjusafnaða, skráðra trúfélaga og Háskólasjóðs. Gjaldið er greitt fyrir hvern einstakling sem náð hefur 16 ára aldri 31. desember árið fyrir gjaldár og er ráðstafað í samræmi við skráningu í trúfélag 1. desember árið fyrir gjaldár.

Fyrir þá sem eru skráðir í Þjóðkirkjuna rennur gjaldið til safnaðar viðkomandi miðað við lögheimili, til annarra trúfélaga fyrir meðlimi þeirra og í Háskólasjóð fyrir þá sem eru skráðir utan trúfélaga eða tilheyra óskráðum trúfélögum.

Lög nr. 91/1987, um sóknargjöld o.fl., eru grundvöllurinn undir útdeilingu sóknargjalda en þau eru nánari útlistun á fyrirmælum 64. gr. stjórnarskrárinnar þar sem segir meðal annars að einstaklingur utan trúfélaga greiði til Háskóla Íslands þau gjöld sem honum hefði ella borið að greiða til trúfélags síns. Þessu má breyta með lögum.

Þegar lögin voru sett var Háskóli Íslands eini háskóli landsins en svo er ekki lengur. Er því lagt til að fyrirkomulag þetta verði endurskoðað með það í huga hvort þeim einstaklingum sem standa utan trúfélaga geti verið gefinn kostur á að velja annan háskóla en þann sem tilgreindur er í núgildandi lögum. Jafnframt er mælst til að kannað verði hvort einstaklingar utan trúfélaga geti óskað eftir því að gjöld þeirra renni til ákveðinna líknarfélaga.
Varðveisla Hólavallagarðs Nefndarálit - þingskjal nr. 651

135. löggjafarþing 2007–2008.

Þskj. 651 - 51. mál.

Nefndarálit um till. til þál. um varðveislu Hólavallagarðs.

Frá umhverfisnefnd.

Nefndin hefur fjallað um málið og farið yfir umsagnir sem bárust.

Tillaga þessi var fyrst flutt á 130. löggjafarþingi. Bárust þá fimm umsagnir, frá Biskupsstofu, Þjóðminjasafni Íslands, Fornleifavernd ríkisins, Reykjavíkurborg (borgarminjaverði) og kirkjugörðum Reykjavíkurprófastsdæma. Tillagan var síðar aftur lögð fram í smávægilega breyttri mynd. Bárust þá umsagnir frá samgönguráðuneyti, Listasafni Reykjavíkur, Fornleifavernd ríkisins, Biskupsstofu, Reykjavíkurborg, Þjóðminjasafni Íslands, Hugvísindadeild Háskóla Íslands, Umhverfisstofnun, húsafriðunarnefnd og Reykjavíkurprófastsdæmi eystra og vestra. Umsagnir um málið voru almennt jákvæðar.

Telur nefndin að með skipun nefndar líkt og tillagan kveður á um náist frekar að tryggja varðveislu og uppbyggingu Hólavallagarðs og þau menningarlegu og sögulegu verðmæti sem í garðinum eru. Einnig er mikilvægt að með skipun slíkrar nefndar náist að varðveita þann gróður sem þar er en hann á rætur sínar að rekja allt til millistríðsáranna. Út frá menningarlegu gildi garðsins telur nefndin rétt að hann beri að vernda og varðveita.

Nefndin leggur til að tillagan verði samþykkt.

Alþingi, 5. febr. 2008.

Helgi Hjörvar,

form., frsm.

Árni Þór Sigurðsson.

Guðfinna S. Bjarnadóttir.

Höskuldur Þórhallsson.

Katrín Júlíusdóttir.

Kjartan Ólafsson.

Kolbrún Halldórsdóttir.
Aðgengi fatlaðra að háskólamenntun Þingsályktunartillaga - þingskjal nr. 674

135. löggjafarþing 2007–2008.

Þskj. 674 - 421. mál.

Tillaga til þingsályktunar um aðgengi fatlaðra að háskólamenntun.

Flm.: Steinunn Þóra Árnadóttir, Ögmundur Jónasson, Kolbrún Halldórsdóttir.

Alþingi beinir því til menntamálaráðherra og stjórnenda íslenskra háskóla að ráðist verði í átak til að bæta aðgengi fatlaðra nemenda að háskólum með það að markmiði að fleiri fatlaðir nemendur hefji og ljúki háskólanámi.

Greinargerð.

Nemendum á háskólastigi hefur fjölgað mjög hratt undanfarin ár. Rannsóknir sýna hins vegar að fatlaðir háskólastúdentar eru hlutfallslega mjög fáir miðað við heildarfjölda fatlaðra í samfélaginu. Því er ljóst að þeir skila sér ekki í gegnum menntakerfið og inn í háskóla í sama mæli og ófatlaðir nemendur. Úr því er nauðsynlegt að bæta.

Erlendar rannsóknir benda til þess að ein meginástæðan fyrir því sé sú að aðgengi að menntakerfinu hafi ekki verið það sama fyrir fatlaða og ófatlaða nemendur. Bent hefur verið á að menntun fatlaðra nemenda hafi verið lakari en gengur og gerist í hinu almenna skólakerfi og þeir hafi því ekki fengið þann undirbúning sem nauðsynlegur er fyrir háskólanám.

Enn fremur hafa rannsóknir sýnt að fötluðum nemendum í háskólum erlendis fjölgaði ekki að marki fyrr en sett hafði verið sérstök löggjöf til að tryggja jafnrétti þeirra til náms, ásamt því að fjármagni var varið til þess að tryggja aðgengi þeirra að háskólum.

Í þeim löndum sem sett hefur verið sérstök löggjöf gegn mismunun er aðgengið og þjónustan best og fjöldi fatlaðra háskólanema mestur. Í kjölfar slíkrar löggjafar hafa háskólar markað sér stefnu í málefnum fatlaðra og byggt upp þjónustu við þá. Því má ljóst vera að stefna stjórnvalda í menntamálum fatlaðra skiptir gríðarlegu máli.

Undanfarin ár hefur sú jákvæða þróun átt sér stað að nemendum með dyslexíu, langvinn veikindi eða sálræn vandkvæði hefur fjölgað umtalsvert við Háskóla Íslands. Fjöldi hreyfihamlaðra, sjónskertra og heyrnarskertra nemenda hefur hins vegar nokkurn veginn staðið í stað. Til að tryggja fötluðum jafnan rétt til háskólanáms á við ófatlaða þarf að gera átak til að bæta aðgengi að háskólabyggingum, svo og aðgengi að upplýsingum um þá þjónustu sem í boði er fyrir fatlaða nemendur með það að markmiði að fleiri fatlaðir nemendur hefji og ljúki námi á háskólastigi.
Varðveisla Hólavallagarðs Þingsályktun - þingskjal nr. 700

135. löggjafarþing 2007–2008.

Nr. 4/135.

Þskj. 700 - 51. mál.

Þingsályktun um varðveislu Hólavallagarðs.

Alþingi ályktar að fela umhverfisráðherra að skipa nefnd til að vinna að því að tryggja varðveislu, uppbyggingu og kynningu á þeim umhverfis- og menningarsögulegu verðmætum sem eru fólgin í kirkjugarðinum við Suðurgötu, Hólavallagarði.

Samþykkt á Alþingi 26. febrúar 2008.
Hönnun og stækkun Þorlákshafnar Þingsályktunartillaga - þingskjal nr. 811

135. löggjafarþing 2007–2008.

Þskj. 811 - 512. mál.

Tillaga til þingsályktunar um undirbúning að hönnun og stækkun Þorlákshafnar.

Flm.: Árni Johnsen, Lúðvík Bergvinsson, Guðni Ágústsson, Kjartan Ólafsson,

Björk Guðjónsdóttir, Grétar Mar Jónsson, Bjarni Harðarson.

Alþingi ályktar að skora á samgönguráðherra að fela Siglingastofnun að hefja nú þegar undirbúning að hönnun og stækkun Þorlákshafnar þannig að höfnin geti þjónustað 60–80 þús. tonna skip, allt að 225 metra löng.

Greinargerð.

Fyrirhuguð er mikil uppbygging í Þorlákshöfn á næstu árum á sviði iðnaðar, stóriðju og matvælaiðnaðar. Því er mikilvægt að íslensk stjórnvöld hafi á takteinum hugmyndir að stærð og gerð hafnar á næstu missirum. Þorlákshöfn er eina þjónustuhöfnin fyrir allt Suðurlandsundirlendið þar sem mjög mikil uppbygging atvinnurekstrar á sér nú stað.

Árnessýsla og Rangárvallasýsla eru mjög ört vaxandi athafnasvæði og ein hin mesta uppbygging á landinu er í Árnessýslu. Erlend stórfyrirtæki í ýmsum greinum stóriðju standa nú í viðræðum við bæjaryfirvöld í Ölfusi um uppbyggingu þar. Slík uppbygging mun hafa mikla og jákvæða þýðingu fyrir Suðurland og landið allt. Því skiptir miklu máli að geta brugðist við eftirspurninni með stuttum fyrirvara. Nær 100 stór flutningaskip og farþegaskip koma nú þegar árlega til Þorlákshafnar og mikil aukning er fyrirsjáanleg auk alls fiskiskipaflotans sem Þorlákshöfn þjónustar, bæði lítil og stór skip.
Vefmyndasafn Íslands Þingsályktunartillaga - þingskjal nr. 851

135. löggjafarþing 2007–2008.

Þskj. 851 - 550. mál.

Tillaga til þingsályktunar um Vefmyndasafn Íslands.

Flm.: Árni Johnsen, Ólöf Nordal, Ármann Kr. Ólafsson, Jón Gunnarsson,

Lúðvík Bergvinsson, Siv Friðleifsdóttir, Guðni Ágústsson, Kjartan Ólafsson,

Guðbjartur Hannesson, Grétar Mar Jónsson, Björk Guðjónsdóttir, Illugi Gunnarsson,

Guðfinna S. Bjarnadóttir, Ragnheiður Ríkharðsdóttir, Bjarni Harðarson,

Herdís Þórðardóttir, Kristján Þór Júlíusson, Alma Lísa Jóhannsdóttir.

Alþingi ályktar að skora á menntamálaráðherra að hefja nú þegar uppsetningu vefmyndasafns með því að koma upp nettengdum myndavélum á allt að 150 stöðum á Íslandi, fegurstu og sérkennilegustu stöðum landsins. Slíkt nettengt safn yrði það fyrsta sinnar tegundar í heiminum og mundi skapa óþrjótandi möguleika á landkynningu í þágu ferðaþjónustu, sögu, menningar og atvinnulífs. Þannig væri hægt að upplifa Ísland á líðandi stundu hvaðan sem er úr heiminum og kitla taugar til frekari kynna.

Greinargerð.

Tækni og gerð netmyndavéla er orðin slík að hægt er að setja vélar upp á ólíklegustu stöðum og tengja þær alþjóðlega tölvunetinu. Slíkt netmyndasafn yrði eins konar myndaalbúm landsins, persóna Íslands á líðandi stundu. Á hverri vefstöð gætu verið 2–3 linsur og menn gætu valið sjónarhornið í tölvunni og hverri stöð gæti fylgt t.d. 10 mínútna kynningarmynd af umhverfi og aðstæðum í nágrenni vefstöðvarinnar. Gullfoss, Þingvellir, Geysir, Lónsöræfi, Landmannalaugar, Eldey, Bláa lónið, Vatnajökull, Þjórsá, Þórsmörk, Akureyri, Vestmannaeyjar, Stykkishólmur, Árnastofnun, fiskvinnsluhús, bryggjustemning, hvalaskoðun, Skógafoss. Þetta eru aðeins nokkur dæmi um netstöðvar í netmyndasafni Íslands, andliti Íslands.

Auðvelt er að virkja vefmyndavélar með sólarrafhlöðum til nokkurra ára, en reikna má með að hver stöð mundi kosta að meðaltali um 1,5 millj. kr.

Með vefmyndasafni hefði Ísland forgöngu í þessum efnum á heimsmælikvarða og með ólíkindum hvað hægt er að skapa fjölbreytt lifandi myndasafn frá Íslandi með þessum hætti. Að fylgjast með mannlífi, atvinnulífi, menningu og náttúru er ótrúlegur kostur, fylgjast með villtu blómabeði, á í leysingum, varpstöðvum fugla, hverum og hverasvæðum, fossum og fjöllum, innsiglingu í hafnir – hverju því er gefur mynd af andliti Íslands.
Samvinna um öryggis- og björgunarmál milli Vestur-Norðurlandanna Nefndarálit - þingskjal nr. 960

135. löggjafarþing 2007–2008.

Þskj. 960 - 274. mál.

Nefndarálit um till. til þál. um aukna samvinnu og samráð um öryggis- og björgunarmál milli Vestur- Norðurlandanna og við önnur ríki við Norður-Atlantshaf.

Frá utanríkismálanefnd.

Nefndin hefur fjallað um málið og fengið á sinn fund Karl V. Matthíasson, formann Vestnorræna ráðsins og Íslandsdeildar þess, og Þórð Þórarinsson, framkvæmdastjóra Vestnorræna ráðsins. Umsagnir bárust um málið frá Slysavarnafélaginu Landsbjörgu, Siglingastofnun, Landhelgisgæslu Íslands og ríkislögreglustjóranum, auk þess sem álit barst frá allsherjarnefnd Alþingis.

Með tillögunni er lagt til að Alþingi skori á ríkisstjórnina að gera samkomulag við landsstjórnir Færeyja og Grænlands um að auka samvinnu og samráð um öryggis- og björgunarmál milli Vestur-Norðurlandanna og við önnur ríki við Norður-Atlantshaf. Þá er lagt til að komið verði á sameiginlegum björgunaræfingum til að samræma viðbúnað og samhæfa viðbrögð við alvarlegum slysum á Norður-Atlantshafi. Með ályktun nr. 3/2007 sem samþykkt var á ársfundi Vestnorræna ráðsins 23. ágúst 2007 samþykkti ráðið að beina þessari áskorun til ríkisstjórna Íslands, Færeyja og Grænlands. Ráðið taldi það hagsmunamál allra við Norður- Atlantshafið, ekki síst Vestur-Norðurlandanna sem eru umkringd sjó, að varanlegur og viðeigandi öryggis- og björgunarviðbúnaður væri fyrir hendi.

Nefndin leggur til að tillagan verði samþykkt.

Bjarni Benediktsson og Guðfinna S. Bjarnadóttir voru fjarverandi við afgreiðslu málsins.

Alþingi, 7. maí 2008.

Árni Páll Árnason,

varaform., frsm.

Steingrímur J. Sigfússon.

Ásta R. Jóhannesdóttir.

Siv Friðleifsdóttir.

Lúðvík Bergvinsson.

Kristinn H. Gunnarsson.

Björk Guðjónsdóttir.
Stofnun norrænna lýðháskóla Nefndarálit - þingskjal nr. 961

135. löggjafarþing 2007–2008.

Þskj. 961 - 275. mál.

Nefndarálit um till. til þál. um stofnun norrænna lýðháskóla.

Frá utanríkismálanefnd.

Nefndin hefur fjallað um málið og fengið á sinn fund Karl V. Matthíasson, formann Vestnorræna ráðsins og Íslandsdeildar þess, og Þórð Þórarinsson, framkvæmdastjóra Vestnorræna ráðsins. Umsagnir bárust um málið frá Kennaraháskóla Íslands, Bandalagi íslenskra námsmanna, Norræna félaginu og Skálholtsskóla, auk þess sem álit barst frá menntamálanefnd Alþingis.

Með tillögunni er lagt til að Alþingi skori á ríkisstjórnina að gera samkomulag við landsstjórnir Færeyja og Grænlands um fjárhagslegan stuðning við vinnuhóp á vegum Vestnorræna ráðsins sem í samvinnu við forsætisnefnd og skrifstofu ráðsins útfæri tillögu að stofnun norrænna lýðháskóla á Íslandi, Grænlandi og í Færeyjum. Með ályktun nr. 8/2007 sem samþykkt var á ársfundi Vestnorræna ráðsins 23. ágúst 2007 samþykkti ráðið að beina þessari áskorun til ríkisstjórna Íslands, Færeyja og Grænlands og benti á að á tíu ára afmæli þess væri tilefni til að ráðast í verkefni sem vitnaði um þau markmið ráðsins að efla samvinnu milli Vestur-Norðurlandanna og styrkja stöðu þeirra innan norræns samstarfs.

Nefndin leggur til að tillagan verði samþykkt.

Bjarni Benediktsson og Guðfinna S. Bjarnadóttir voru fjarverandi við afgreiðslu málsins.

Alþingi, 7. maí 2008.

Árni Páll Árnason,

varaform., frsm.

Steingrímur J. Sigfússon.

Ásta R. Jóhannesdóttir.

Siv Friðleifsdóttir.

Lúðvík Bergvinsson.

Kristinn H. Gunnarsson.

Björk Guðjónsdóttir.
Gerð námsefnis fyrir unglinga um ólík kjör og hlutskipti kvenna á norðurslóðum Nefndarálit - þingskjal nr. 962

135. löggjafarþing 2007–2008.

Þskj. 962 - 276. mál.

Nefndarálit um till. til þál. um gerð skyldunámsefnis fyrir unglinga um ólík kjör og hlutskipti kvenna á norðurslóðum og mannréttindi.

Frá utanríkismálanefnd.

Nefndin hefur fjallað um málið og fengið á sinn fund Karl V. Matthíasson, formann Vestnorræna ráðsins og Íslandsdeildar þess, og Þórð Þórarinsson, framkvæmdastjóra Vestnorræna ráðsins. Umsagnir bárust um málið frá Jafnréttisstofu, Norræna félaginu, Kvenréttindafélagi Íslands og menntamálaráðuneytinu, auk þess sem álit bárust frá félags- og tryggingamálanefnd og menntamálanefnd Alþingis.

Með tillögunni er lagt til að Alþingi skori á ríkisstjórnina að gera samkomulag við landsstjórnir Færeyja og Grænlands um gerð skyldunámsefnis fyrir unglinga um ólík kjör og hlutskipti kvenna á norðurslóðum og mannréttindi. Með ályktun nr. 6/2007 sem samþykkt var á ársfundi Vestnorræna ráðsins 23. ágúst 2007 samþykkti ráðið að beina þessari áskorun til ríkisstjórna Íslands, Færeyja og Grænlands.

Nefndin tekur undir þau sjónarmið sem fram koma í tillögunni og telur að námsefni á borð við það sem hún gerir ráð fyrir geti stuðlað að viðhorfsbreytingu í þá átt að konur njóti aukinna mannréttinda og mannhelgi. Hins vegar telur nefndin að það kunni að ganga gegn sjálfstæði skóla að gera námsefnið að skyldunámsefni og leggur til breytingu á tillögunni þess efnis að um verði að ræða almennt námsefni sem verði aðgengilegt í skólum landsins.

Nefndin leggur til að tillagan verði samþykkt með svofelldri

BREYTINGU:

Tillögugreinin orðist svo:

Alþingi skorar á ríkisstjórnina að gera samkomulag við landsstjórnir Færeyja og Grænlands um gerð námsefnis fyrir unglinga um ólík kjör og hlutskipti kvenna á norðurslóðum og mannréttindi.

Bjarni Benediktsson og Guðfinna S. Bjarnadóttir voru fjarverandi við afgreiðslu málsins.

Alþingi, 7. maí 2008.

Árni Páll Árnason,

varaform., frsm.

Steingrímur J. Sigfússon.

Ásta R. Jóhannesdóttir.

Siv Friðleifsdóttir.

Lúðvík Bergvinsson.

Kristinn H. Gunnarsson.

Björk Guðjónsdóttir.
Samstarf milli slysavarnafélaga og björgunarsveita á sjó og landi í vestnorrænu löndunum Nefndarálit - þingskjal nr. 963

135. löggjafarþing 2007–2008.

Þskj. 963 - 277. mál.

Nefndarálit um till. til þál. um samstarf milli slysavarnafélaga og björgunarsveita á sjó og land í vestnorrænu löndunum.

Frá utanríkismálanefnd.

Nefndin hefur fjallað um málið og fengið á sinn fund Karl V. Matthíasson, formann Vestnorræna ráðsins og Íslandsdeildar þess, og Þórð Þórarinsson, framkvæmdastjóra Vestnorræna ráðsins. Umsagnir bárust um málið frá Landhelgisgæslu Íslands, ríkislögreglustjóranum, Slysavarnafélaginu Landsbjörgu og Siglingastofnun, auk þess sem álit barst frá allsherjarnefnd Alþingis.

Með tillögunni er lagt til að Alþingi skori á ríkisstjórnina að gera samkomulag við landsstjórnir Færeyja og Grænlands um að stuðla að og styrkja samstarf slysavarnafélaga og björgunarsveita á sjó og landi í löndunum þremur. Með ályktun nr. 4/2007 sem samþykkt var á ársfundi Vestnorræna ráðsins 23. ágúst 2007 samþykkti ráðið að beina þessari áskorun til ríkisstjórna Íslands, Færeyja og Grænlands.

Nefndin tekur undir þau sjónarmið sem fram koma í tillögunni og bendir á að sameiginleg björgunaræfing Vestur-Norðurlandanna er fyrirhuguð 7. júní nk. í tengslum við þemaráðstefnu Vestnorræna ráðsins um björgunarsamvinnu í Norður-Atlantshafi sem haldin verður í Þórshöfn í Færeyjum 5.–8. júní. Þar mun Landhelgisgæsla Íslands m.a. taka þátt.

Nefndin leggur til að tillagan verði samþykkt.

Bjarni Benediktsson og Guðfinna S. Bjarnadóttir voru fjarverandi við afgreiðslu málsins.

Alþingi, 7. maí 2008.

Árni Páll Árnason,

varaform., frsm.

Steingrímur J. Sigfússon.

Ásta R. Jóhannessdóttir.

Siv Friðleifsdóttir.

Lúðvík Bergvinsson.

Kristinn H. Gunnarsson.

Björk Guðjónsdóttir.
Samvinna vestnorrænu landanna um rannsóknir á helstu nytjastofnum sjávar innan lögsögu þeirra Nefndarálit - þingskjal nr. 964

135. löggjafarþing 2007–2008.

Þskj. 964 - 278. mál.

Nefndarálit um till. til þál. um aukna samvinnu milli vestnorrænu landanna um rannsóknir á helstu nytjastofnum sjávar innan lögsögu þeirra.

Frá utanríkismálanefnd.

Nefndin hefur fjallað um málið og fengið á sinn fund Karl V. Matthíasson, formann Vestnorræna ráðsins og Íslandsdeildar þess, og Þórð Þórarinsson, framkvæmdastjóra Vestnorræna ráðsins. Umsagnir bárust um málið frá Farmanna- og fiskimannasambandi Íslands, Hafrannsóknastofnuninni, Landssambandi íslenskra útvegsmanna og Háskólanum á Akureyri, auk þess sem álit barst frá sjávarútvegs- og landbúnaðarnefnd Alþingis.

Með tillögunni er lagt til að Alþingi skori á ríkisstjórnina að gera samkomulag við landsstjórnir Færeyja og Grænlands um að koma á reglubundinni samvinnu milli landanna um stofnstærðarrannsóknir á helstu nytjastofnum sjávar innan lögsögu þeirra, frekari samræmingu rannsóknaraðferða og skilvirkari upplýsingagjöf um útbreiðslu fiskstofna og sjávarspendýra.

Með ályktun nr. 5/2007 sem samþykkt var á ársfundi Vestnorræna ráðsins 23. ágúst 2007 samþykkti ráðið að beina þessari áskorun til ríkisstjórna Íslands, Færeyja og Grænlands.

Nefndin telur aukið samstarf á sviði fiskirannsókna vestnorrænu þjóðanna æskilegt þar sem löndin eiga afkomu sína að miklu leyti undir sjávarútvegi og leggur til að tillagan verði samþykkt.

Bjarni Benediktsson og Guðfinna S. Bjarnadóttir voru fjarverandi við afgreiðslu málsins.

Alþingi, 7. maí 2008.

Árni Páll Árnason,

varaform., frsm.

Steingrímur J. Sigfússon.

Ásta R. Jóhannesdóttir.

Siv Friðleifsdóttir.

Lúðvík Bergvinsson.

Kristinn H. Gunnarsson.

Björk Guðjónsdóttir.
Fríverslunarsamningur milli EFTA-ríkja og Kanada Nefndarálit - þingskjal nr. 965

135. löggjafarþing 2007–2008.

Þskj. 965 - 543. mál.

Nefndarálit um till. til þál. um fullgildingu fríverslunarsamnings milli ríkja Fríverslunarsamtaka Evrópu og Kanada.

Frá utanríkismálanefnd.

Nefndin hefur fjallað um málið og fengið á sinn fund Benedikt Jónsson og Bergþór Magnússon frá utanríkisráðuneytinu.

Með tillögunni er leitað heimildar Alþingis til fullgildingar á samningi milli ríkja Fríverslunarsamtaka Evrópu (EFTA) og Kanada, sem undirritaður var í Davos í Sviss 26. janúar sl.

Samningurinn, sem er sá fyrsti sinnar tegundar sem Kanada gerir við ríki í Evrópu, nær fyrst og fremst til vöruviðskipta. Hann hefur jafnframt að geyma ákvæði um að viðræður um sambærilegan samning varðandi þjónustuviðskipti verði teknar upp innan þriggja ára.

Sú fríðindameðferð sem Ísland veitir Kanada samkvæmt viðauka 2 við landbúnaðarsamning ríkjanna hefur, með einni undantekningu, þegar verið veitt fyrir vörur sem upprunnar eru í löndum Evrópusambandsins. Undantekningin er sú að í samningnum við Kanada er veitt lækkun á tolli af frystum, sneiddum eða skornum kartöflum (tollskrárnúmer 2004.1002) úr 76% í 46%, en lækkunin er tilkomin að kröfu Kanadamanna.

Nefndin leggur til að tillagan verði samþykkt.

Bjarni Benediktsson og Guðfinna S. Bjarnadóttir voru fjarverandi við afgreiðslu málsins.

Alþingi, 7. maí 2008.

Árni Páll Árnason,

varaform., frsm.

Steingrímur J. Sigfússon.

Ásta R. Jóhannesdóttir.

Siv Friðleifsdóttir.

Lúðvík Bergvinsson.

Kristinn H. Gunnarsson.

Björk Guðjónsdóttir.